দ্বাদশ শতাব্দীকে ধরা হয় আধুনিক ইউরোপের সূচনাকাল যার থেকেই সৃষ্টি হয়েছিল আধুনিক সভ্যতার, এবং এ সময়েই এক জীবনপদ্ধতি হিসেবে আবির্ভূত হয় গীতিকবিতা আর কোর্টলি লাভ। আর এর পর রচিত তাবৎ সাহিত্যে চলে এই কোর্টলি লাভের দৌরাত্ম্য। বিশেষত কবিতা ও উপন্যাসে চলে এই প্রেমের অসম্ভব বিস্তার। পাশ্চাত্যে আমরা এর বড়ো প্রমাণ পাই দান্তে এবং ইসপানিঞল বারোক গীতিকবিদের লেখায়। দান্তে তাঁর প্রণয়িনী বেয়াত্রিচেকে এতটাই স্বর্গীয় ভাবতেন যে বেয়াত্রিচেকে সম্বোধনেও তিনি সম্মানসূচক ‘‘আপনি’’ ব্যবহার করেছেন। যেহেতু এ ধরনের সাহিত্য বিকশিত হয়েছিল ফ্রান্সের দক্ষিণ-পূর্ব অঞ্চল প্রভাঁস ও তার আশেপাশের এলাকায় সেই অঞ্চলের ভাষায়, এগারোশ থেকে চোদ্দো-শ শতাব্দীতে, তাই এই ধরনের সাহিত্যকে অনেক সময় এলাকার নামানুযায়ী প্রভাঁসীঁয় সাহিত্য বা ইংরেজিতে প্রভেনকাল সাহিত্যও বলা হয়। কোর্টলি লাভ শব্দবন্ধে ব্যবহৃত কোর্ট শব্দটি বোঝায় অন্দরমহল বা রাজপ্রাসাদ। শারীরিক সংসর্গ বা প্রজননের উদ্দেশ্যসাধনে কোনো স্থূল প্রেম নয়, বরং আভিজাত্যময় উচ্চাকাক্সক্ষী অন্দরমহলকেন্দ্রিক প্রেমবাসনা যেখানে রাজত্ব করে মন ও রোম্যান্টিকতা। আরও মোটাদাগে বললে, নাইটদের সাথে কোনো বিবাহিতা সামন্ত-নারীর মানসিক প্রেম যা বিশুদ্ধ বা নিকষিত, যাকে ফরাসি ভাষায় বলা হয় ‘‘ফাঁ’মুর’’, যা প্রেমবন্দনায় মুখরিত এক হৃদয়াচার। যে কবিদের হাতে বিকশিত হয়েছে এ ধরনের প্রেমের কাব্য তাঁদের মধ্যে উল্লেখযোগ্য হলেন: প্রথম প্রভাঁসীঁয় কবি ৯ম গিলেম দ্য পোচিয়ে, জোফা রুদেল, মারকাবুই, বের্নাহ দ্য ভোতাঁদুর, আর্নু দানিয়েল, বেথ্রোঁ দ্য বরঁ, পিয়েরে ভিদাল, পিয়েরে কার্দিনাল, দিয়ে-র কাউন্টপতœী (বেয়াত্রিজ নাকি ইজোয়ারদা?)। এসব কবিদের মধ্যে মাত্রাগত ভিন্নতা রয়েছে কিন্তু তাঁদের লেখার কেন্দ্রীয় ভাব একটিই। দু-শ বছরেরও কম সময়ের মধ্যে এসব কবিরা সক্ষম হয়েছিলেন প্রেমের এক ধরনের সংহিতা তৈরিতে যার কিছু বৈশিষ্ট্য এখনও প্রাসঙ্গিক এবং যা মৌলিক ভিত্তি দিয়েছিল পরবর্তী সময়ের গীতিকবিতার সৃষ্টিতে। তাঁদের কবিতার বিষয় হচ্ছে নারী ও পুরুষের প্রেম আর তা লেখা হয়েছে কথ্যভাষায়। লা ভিতা নুওভাতে দান্তে কথ্যভাষায় প্রেমের গীতিকবিতা লেখার কারণ ব্যাখ্যা দিতে গিয়ে বলেছেন: